钦定古今图书集成/明伦汇编/闺媛典/第073卷 > 王仁妻张粹娘
## 钦定古今图书集成/明伦汇编/闺媛典/第073卷 > 王仁妻张粹娘

按《长泰县志》：张粹娘者，澄人，儒家子也。年十四归王
仁。仁固俭而贫，氏黾勉事之，无愠色。方有腹，负帅慕
氏美，欲妻之，因与氏父谋。父私自念，以为吾女得伉
俪豪将军，不愈于为贫家妇乎？况俪皮之数，仍不薄
也。欣然许之，虑氏不从，乃诡曰：“吾昔与某家婚，缘郎
海外浪游，存亡未审，是以姑听王某委禽焉。今郎已
贵，吾女正须归之矣。”苛欲渝前盟，请王以百金谢之，
盖度仁贫，不能具金，故为是言，令仁计穷自诎尔。女
泣告曰：“此非人所为。”父知弗遂，乃诬仁以剽盗，讼之
官，冀锻炼成狱，以得所图。氏闻，痛不自胜，向仁垂涕
而言曰：“妾不幸以微躯贱质累君，设君不获自明，请
为君当之。”仁愀然曰：“吾家自孝廉公来，门衰祚薄，不
绝如缕。今若甫妊五月，倘获生男，庶以似续王氏一
脉，何忍轻生？”深夜喃喃，竟昏闷鼾睡。氏度仁寝已熟，
起觅衣带，悬梁而死，年十七。